Document ID: 31990R1906

31990R1906
L 173/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 1906/90 AL CONSILIULUI
din 26 iunie 1990
privind unele standarde de comercializare a cărnii de pasăre
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2777/75 al Consiliului din 29 octombrie 1975 privind organizarea comună a pieței în sectorul cărnii de pasăre (1), astfel cum a fost modificat ultima dată prin Regulamentul (CEE) nr. 1235/89 (2), în special articolul 2 alineatul (2),
având în vedere propunerea Comisiei,
întrucât Regulamentul (CEE) nr. 2777/75 prevede stabilirea unor standarde de comercializare care se referă în special la clasificarea după calitate și cantitate, la ambalarea, depozitarea, transportul, prezentarea și marcarea diferitelor tipuri de carne de pasăre;
întrucât aceste standarde pot contribui la îmbunătățirea calității cărnii de pasăre și, în consecință, pot facilita vânzarea acestui tip de carne; întrucât este în interesul producătorilor, comercianților și consumatorilor ca standardele de comercializare să se aplice la carnea de pasăre destinată consumului uman;
întrucât aceste standarde trebuie deci să fie aplicabile tipurilor de carne de pasăre vizate, comercializate pe teritoriul Comunității, în diferite stadii ale comerțului; întrucât este însă necesar să se clasifice întreaga carne de pasăre în două categorii în funcție de conformație și aspect; întrucât este recomandabil să se excludă din sfera de aplicare a acestor standarde vânzările locale la scară redusă și operațiunile de eviscerare și dezosare la locul de vânzare, conform prevederilor de la articolul 3 alineatele (5) și (7) din Directiva 71/118/CEE a Consiliului din 15 februarie 1971 privind problemele de sănătate care afectează comerțul cu carne proaspătă de pasăre (3), astfel cum a fost modificată ultima dată prin Directiva 88/657/CEE (4), și livrările către industria alimentară;
întrucât etichetarea cărnii de pasăre face obiectul reglementărilor generale stabilite de Directiva 79/112/CEE a Consiliului din 18 decembrie 1978 privind aproprierea legislațiilor statelor membre referitoare la etichetarea, prezentarea și reclama la produsele alimentare în vederea vânzării către consumatorul final (5), astfel cum a fost modificată ultima dată prin Directiva 89/395/CEE (6); întrucât, dată fiind natura produselor în cauză și pentru a pune la dispoziția consumatorului informații mai complete, precum și pentru a facilita comerțul, ar trebui stabilite unele cerințe suplimentare în conformitate cu articolul 4 alineatul (2) din Directiva 79/112/CEE și ar trebui clasificată în special carnea de pasăre în două clase de conformație, fiind, în același timp, necesar să se precizeze formele sub care carnea va fi oferită spre vânzare; întrucât este de asemenea recomandabil, din aceleași motive, ca specificațiile privind metoda de răcire folosită și modul de creștere utilizat pentru producția de carne de pasăre să fie utilizate numai în conformitate cu reglementările comunitare care vor fi stabilite în acest domeniu;
întrucât carnea proaspătă de pasăre trebuie considerată un produs alimentar foarte perisabil din punct de vedere microbiologic; întrucât este deci necesar ca, în cazul acestui tip de carne, să se înlocuiască data valabilității minime cu „a se utiliza până la data de” în conformitate cu articolul 9a alineatul (1) din Directiva 79/112/CEE;
întrucât este esențial, atât în interesul producătorului, cât și al consumatorului, ca toată carnea importată din țările terțe să respecte standardele comunitare; întrucât este recomandabil să se excludă din sfera de aplicare carnea de pasăre destinată exportului din Comunitate;
întrucât este necesar să se stabilească mai multe norme metodologice de aplicare a prezentului regulament; întrucât, dată fiind natura preponderent tehnică a acestor chestiuni și probabilitatea unor modificări frecvente, este mai indicată procedura prevăzută la articolul 17 din Regulamentul (CEE) nr. 2777/75; întrucât, din aceleași motive, este indispensabilă adoptarea prin aceeași procedură a măsurilor necesare asigurării aplicării uniforme a prezentului regulament;
întrucât este indicat să se stabilească procentajele de absorbție inevitabilă a apei din punct de vedere tehnic, care nu trebuie depășite în timpul preparării carcaselor proaspete, înghețate sau înghețate rapid; întrucât este necesar să se stabilească metode uniforme de verificare a respectării acestor procentaje; întrucât natura tehnică a acestor reglementări impune fixarea procentajelor în conformitate cu procedura prevăzută la articolul 17 din Regulamentul (CEE) nr. 2777/75; întrucât ar trebui deci abrogat Regulamentul (CEE) nr. 2967/76 al Consiliului din 23 noiembrie 1976 de stabilire a standardelor comune referitoare la conținutul de apă din puii, găinile și cocoșii proaspeți, înghețați și congelați (7), astfel cum a fost modificat ultima dată prin Regulamentul (CEE) nr. 3204/83 al Consiliului (8);
întrucât fiecare stat membru trebuie să desemneze autoritățile responsabile de asigurarea respectării dispozițiilor prezentului regulament; întrucât procedura referitoare la această supraveghere trebuie să fie uniformă în toate statele membre;
întrucât fiecare stat membru trebuie de asemenea să stabilească penalitățile care vor fi aplicate în cazul încălcării dispozițiilor din prezentul regulament,
ADOPTĂ PREZENTUL REGULAMENT:
Articolul 1
(1) Prezentul regulament stabilește o serie de standarde comunitare de comercializare a unor tipuri de carne de pasăre și de prezentare a cărnii de pasăre de la următoarele specii la care se face referire la articolul 1 alineatul (1) din Regulamentul (CEE) nr. 2777/75:
-
Gallus domesticus;
-
rațe;
-
gâște;
-
curci;
-
bibilici.
Aceaste tipuri de carne nu pot fi comercializate în cadrul Comunității ca afacere sau comerț dacă nu îndeplinesc prevederile din prezentul regulament.
(2) Prezentul regulament se aplică numai acelor carcase de pasăre, părți de carcase de pasăre și măruntaie, inclusiv foie gras, lista acestora trebuind să fie adoptată în conformitate cu procedura stabilită la articolul 17 din Regulamentul (CEE) nr. 2777/75.
(3) Prezentul regulament nu se aplică la:
-
carnea de pasăre destinată exportului din Comunitate sau
-
tipurile de vânzări la care se referă articolul 3 alineatul (5) din Directiva 71/118/CEE a Consiliului.
(4) Prezentul regulament nu afectează prevederile referitoare la problemele sanitar-veterinare și la produsele alimentare, stabilite în vederea asigurării standardelor de igienă și sănătate ale produselor sau în vederea protejării sănătății animale sau publice.
Articolul 2
În sensul prezentului regulament:
1.
prin „carne de pasăre” se înțelege: carnea de pasăre destinată consumului uman, care nu a suferit nici o tratare în afară de tratarea la rece pentru asigurarea conservării;
2.
prin „carcasă” se înțelege: corpul întreg al unei păsări din speciile menționate la articolul 1 alineatul (1) după sângerare, jumulire și eviscerare; îndepărtarea inimii, ficatului, plămânilor, pipotei, gușei, rinichilor, picioarelor la nivelul pulpei sau a capului este însă opțională; o carcasă eviscerată poate fi prezentată pentru vânzare cu sau fără măruntaie, și anume inimă, ficat, pipotă și gât, introduse în cavitatea abdominală;
3.
prin „părți” se înțelege carnea de pasăre care, datorită mărimii și caracteristicilor țesutului muscular coerent, poate fi identificată ca fiind obținută din părțile respective ale carcasei;
4.
prin „carne de pasăre preambalată” se înțelege: carnea de pasăre prezentată în conformitate cu condițiile stabilite la articolul 1 alineatul (3) litera (b) din Directiva 79/112/CEE;
5.
prin „carne proaspătă de pasăre” se înțelege: carnea de pasăre care nu a fost întărită printr-un proces de răcire și care urmează a fi păstrată tot timpul la o temperatură de -2 °C - +4 °C;
6.
prin „carne înghețată de pasăre” se înțelege: carnea de pasăre care trebuie înghețată cât se poate de repede după procedurile normale de sacrificare și care va fi păstrată tot timpul la o temperatură de până la -12 °C. Se poate fixa o marjă de toleranță în conformitate cu procedura stabilită la articolul 17 din Regulamentul (CEE) nr. 2775/75;
7.
prin „carne de pasăre înghețată rapid” se înțelege: carnea de pasăre care urmează a fi păstrată tot timpul la o temperatură de până la -18 °C, cu marja de toleranță prevăzută de Directiva 89/108/CEE a Consiliului din 21 decembrie 1988 de apropiere a legislațiilor statelor membre cu privire la alimentele congelate rapid destinate consumului uman (9);
8.
prin „carne de pasăre fără preambalare” se înțelege: carnea de pasăre prezentată pentru vânzarea către consumatorul final fără a fi preambalată sau împachetată în alt mod la punctul unde are loc vânzarea la cererea consumatorului.
Articolul 3
(1) Carnea de pasăre definită la articolul 1 se clasifică în două clase, A sau B, în funcție de conformația și aspectul carcaselor sau al bucăților tranșate. Clasa A are două subdiviziuni, A1 și A2, în funcție de criteriile care vor fi definite prin procedura la care se referă articolul 17 din Regulamentul (CEE) nr. 2777/75. Această clasificare ține cont, în special, de dezvoltarea cărnii, prezența grăsimii și numărul de lovituri sau contuzii.
(2) Carnea de pasăre se comercializează sub una din următoarele forme:
-
proaspătă
-
înghețată sau
-
înghețată rapid.
(3) Carnea preambalată înghețată sau înghețată rapid poate fi clasificată după categoria de greutate, iar normele metodologice de aplicare a acesteia se adoptă în conformitate cu procedura stabilită la articolul 17 din Regulamentul (CEE) nr. 2777/75.
Articolul 4
Pe lângă conformarea cu legislația națională adoptată în conformitate cu Directiva 79/112/CEE, documentele comerciale însoțitoare trebuie să cuprindă și indicațiile următoare, în sensul articolului 11 alineatul (1) litera (b) din directiva respectivă:
(a)
clasa, în conformitate cu articolul 3 alineatul (1) din prezentul regulament;
(b)
forma sub care se comercializează carnea de pasăre, în conformitate cu articolul 3 alineatul (2) din prezentul regulament, precum și temperatura de depozitare recomandată.
Articolul 5
(1) Pe lângă conformarea cu legislația națională adoptată în conformitate cu Directiva 79/112/CEE, etichetarea, prezentarea și reclama la carnea de pasăre destinată consumatorului final trebuie să respecte cerințele suplimentare prevăzute la alineatele (3), (4), (5) și (6) din prezentul articol și din articolul 7 alineatul (2).
(2) În cazul cărnii de pasăre proaspete, data valabilității minime se înlocuiește cu „a se utiliza pînă la data de”, în conformitate cu articolul 9a alineatul (1) din Directiva 79/112/CEE.
(3) În cazul cărnii de pasăre preambalate, pe preambalaj sau pe eticheta aplicată pe acesta trebuie să apară și următoarele date:
(a)
clasa, în conformitate cu articolul 3 alineatul (1) din prezentul regulament;
(b)
în cazul cărnii de pasăre proaspete, prețul total și prețul pe unitatea de greutate la stadiul de vânzare cu amănuntul;
(c)
forma sub care se comercializează carnea de pasăre respectivă, în conformitate cu articolul 3 alineatul (2) din prezentul regulament, precum și temperatura de depozitare recomandată;
(d)
numărul de înregistrare al abatorului sau al stației de tăiere a păsărilor, cu excepția cazurilor în care tăierea și dezosarea au loc la punctul de vânzare, conform dispozițiilor de la articolul 3 alineatul (7) din Directiva 71/118/CEE;
(e)
în cazul cărnii de pasăre importată din țări terțe, o indicație a țării de origine.
(4) În cazul în care carnea de pasăre este oferită spre vânzare fără preambalare, cu excepția situațiilor în care tăierea și dezosarea au loc la punctul de vânzare, conform dispozițiilor de la articolul 3 alineatul (7) din Directiva 71/118/CEE, cu condiția ca tăierea și dezosarea să se efectueze la cererea și în prezența consumatorului, articolul 12 din Directiva 79/112/CEE se aplică următoarelor indicații suplimentare:
(a)
clasa, în conformitate cu articolul 3 alineatul (1) din prezentul regulament;
(b)
prețul pe unitatea de greutate la stadiul de vânzare cu amănuntul;
(c)
starea în care se comercializează carnea de pasăre, în conformitate cu articolul 3 alineatul (2) din prezentul regulament, precum și temperatura de depozitare recomandată;
(d)
numărul de înregistrare al abatorului sau al stației de tăiere;
(e)
în cazul cărnii de pasăre importată din țări terțe, o indicație a țării de origine.
(5) Normele metodologice privind indicarea numelui sub care urmează a fi vândut produsul respectiv, în sensul articolului 3 alineatul (1) din Directiva 79/112/CEE, pot fi stabilite în conformitate cu procedura prevăzută la articolul 17 din Regulamentul (CEE) nr. 2777/75.
(6) Norme metodologice privind:
(a)
indicarea opțională a metodei de răcire folosite și
(b)
indicarea opțională a tipului de creștere folosit și a condițiilor de desfășurare a controalelor periodice al căror obiect îl constituie utilizarea acestor indicații
se adoptă în conformitate cu procedura stabilită la articolul 17 din Regulamentul (CEE) nr. 2777/75.
Condițiile în care controalele periodice menționate la litera (b) pot fi desfășurate de către un organ desemnat de statul membru, organ care prezintă garanțiile necesare de independență față de producătorii vizați, se stabilesc în conformitate cu aceeași procedură.
Articolul 6
Prin derogare de la articolele 3, 4 și 5, nu este necesară clasificarea cărnii de pasăre sau indicarea datelor suplimentare menționate la articolele 3, 4 și 5 în cazul livrărilor către unitățile de tăiere sau prelucrare, în conformitate cu dispozițiile de la articolele 2 și 3 din Directiva 80/879/CEE a Comisiei din 3 septembrie 1980 privind marcarea sanitar-veterinară a ambalajelor mari cu carne de pasăre (10).
Articolul 7
(1) Procentajele de absorbție a apei care sunt inevitabile din punct de vedere tehnic și care nu se depășesc în timpul preparării carcaselor proaspete, înghețate sau înghețate rapid se determină în conformitate cu procedura prevăzută la articolul 17 din Regulamentul (CEE) nr. 2777/75, stabilindu-se și metode uniforme de verificare a respectării acestor procentaje.
(2) Indicarea procentajelor de absorbție a apei, inevitabile din punct de vedere tehnic, la care se referă alineatul (1), poate deveni obligatorie în conformitate cu aceeași procedură.
Articolul 8
(1) Statele membre desemnează autoritățile competente responsabile cu supravegherea respectării prezentului regulament cu maximum o lună înainte de data de la care se aplică dispozițiile din prezentul regulament.
(2) Desemnarea la care se referă alineatul (1) se comunică Comisiei și celorlalte state membre împreună cu amendamentele aduse.
(3) Autoritățile la care se referă alineatul (1) verifică următoarele:
(a)
probe reprezentative din carnea de pasăre la toate stadiile comercializării, precum și în timpul transportului;
(b)
o probă reprezentativă din carnea de pasăre la momentul verificării vamale, în cazul cărnii importate din țări terțe.
Articolul 9
Normele metodologice de aplicare a prezentului regulament, în special a criteriilor de clasificare în sensul articolului 3 alineatul (1), precum și măsurile care vizează asigurarea aplicării uniforme a prezentului regulament se adoptă în conformitate cu procedura stabilită la articolul 17 din Regulamentul (CEE) nr. 2777/75.
Articolul 10
Statele membre trebuie să ia toate măsurile corespunzătoare de penalizare a încălcării prezentului regulament.
Articolul 11
Statele membre și Comisia își comunică reciproc informațiile necesare aplicării prezentului regulament.
Articolul 12
Regulamentul (CEE) nr. 2967/76 continuă să se aplice până la aplicarea măsurilor adoptate în conformitate cu articolul 7 din prezentul regulament.
Articolul 13
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 1 iulie 1991.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 26 iunie 1990.

Labels: 3
17